**ZAPISNIK**

**s 2. sjednice Gradskog vijeća Grada Skradina**

**2.** sjednica Gradskog vijeća Grada Skradina održana je u četvrtak 27. (dvadesetsedmog) srpnja 2017.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 11, te kako postoji kvorum za pravovaljano odlučivanje. Sjednici su nazočni:

Ivan Banić, Ante Bratić, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić. Sjednici nisu nazočni: Frane Formenti i Darko Gardijan.

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo, te Nikola Milović.

Predsjednica Gradskog vijeća Grada Skradina Nadija Zorica pozdravila je i nazočnog gospodina Velimira Njegića koji je uredno podnio pisani zahtjev za prisustvovanjem na sjednici Gradskog vijeća Grada Skradina, te mu je, sukladno članku 102. Poslovnika Gradskog vijeća Grada Skradina, isto i omogućeno.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 15. točaka. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**DNEVNI RED**

1. Prijedlog Zaključka o prihvaćanju Izvješća o materijalnom i financijskom

poslovanju tvrtke „RIVINA JARUGA“ d.o.o. Skradin, za 2016.g.

2. Prijedlog I Izmjena i dopuna Proračuna Grada Skradina za 2017.g.

3. Prijedlog Izmjena Programa gradnje objekata i uređaja komunalne

infrastrukture na području Grada Skradina u 2017.g. (II)

4. Prijedlog Izmjena Programa održavanja komunalne infrastrukture

na području Grada Skradina u 2017.g. (II)

5. Prijedlog Izmjena i dopuna Programa javnih potreba u kulturi na području

Grada Skradina za 2017.g.

6. Prijedlog Izmjena i dopuna Programa javnih potreba u sportu na području

Grada Skradina za 2017.g.

7. Prijedlog Odluke o redovitom godišnjem financiranju političkih stranaka

zastupljenih u Gradskom vijeću Grada Skradina za razdoblje od lipnja do

prosinca 2017.g.

8. Prijedlog Odluke o porezima Grada Skradina.

9. Prijedlog Pravilnika o jednostavnoj nabavi.

10. Prijedlog Rješenja o izboru Odbora za statut i poslovnik.

11. Prijedlog Rješenja o izboru Komisije za prigovore i pritužbe.

12. Prijedlog Rješenja o imenovanju Odbora za mjesnu samoupravu.

13. Prijedlog Rješenja o imenovanju Odbora za priznanja Grada Skradina.

14. Prijedlog Rješenja o imenovanju Odbora za nazive ulica i trgova.

15. Prijedlog Rješenja o imenovanju predstavnika Grada Skradina u Povjerenstvo za

dodjelu zakupa na poljoprivrednom zemljištu u vlasništvu Republike Hrvatske.

-2-

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, upozorivši pritom kako svaki vijećnik može postaviti najviše 2 pitanja, te da ista moraju biti dostavljena u pisanom obliku.

1. **FLORIJAN ŽIŽIĆ, vijećnik HSP-AS:**

„1. Moje prvo pitanje odnosi se na područje sustava civilne zaštite:

Da li Stožer ili postrojba civilne zaštite funkcionira i koliko broji članova, tko su i da li su sukladno zakonskim propisima osposobljeni i educirani članovi civilne zaštite. Postoji li Procjena ugroženosti stanovništva, ugroženosti od požara kao i Plan zaštite od požara?

2. Drugo pitanje, ovo ljeto imamo sušu i veliku vrućinu te mjesta u skradinskom zaleđu bez vodovodne mreže, da li je bilo problema sa opskrbom vode i ono jest na koji način i da li je Grad Skradin pomogao žiteljima?“

Predsjednica Gradskog vijeća Grada Skradina Nadija Zorica utvrdila je kako je sjednici nazočan vijećnik Frane Formenti, sjednici je nazočno 12 vijećnika, te postoji kvorum za pravovaljano odlučivanje

ODGOVORI:

Pročelnik Jedinstvenog upravnog odjela Grada Skradina Josip Silov odgovorio je:

„Što se tiče sustava civilne zaštite, dio pitanja bio je da li je formiran Stožer civilne zaštite. Stožer civilne zaštite je formiran u skladu s Zakonom o sustavu civilne zaštite i Stožer se uvijek formira u roku od 30 dana od stupanja na dužnost gradonačelnika. Sastoji se od 9 članova, a njegova osposobljenost vrši se u roku od godine dana od kada je formiran. To će raditi Državna uprava za zaštitu i spašavanje. Dobar dio imenovanih članova bio je i u prethodnom Stožeru zaštite i spašavanja, odnosno Stožeru civilne zaštite i oni su osposobljeni kroz taj dio. Što se tiče Procjene ugroženosti, Grad Skradin je, sukladno Zakonu o sustavu civilne zaštite, dužan izraditi Procjenu rizika, i tu se Grad kreće u propisanim zakonskim okvirima. Do donošenja Procjene rizika, koja zamjenjuje Procjenu ugroženosti, još uvijek je na snazi prethodno donesena Procjena ugroženosti. Postoji poseban Plan zaštite od požara, sukladno Zakonu o zaštiti od požara i po njemu se, koliko može funkcionira. Na području Grada djeluju dva dobrovoljna vatrogasna društva, premda bi po planu zaštite od požara, a prema veličini prostora trebala biti tri, odnosno još jedan i to na zapadnom području grada. Kad se stvore uvjeti i financijski i ljudski onda bi na zapadnom dijelu grada trebalo biti osnovano još jedno dobrovoljno vatrogasno društvo. Uvjeta za Javnu vatrogasnu postrojbu nemamo, a što se tiče postrojbe civilne zaštite, tu smo u postupku ekipiranja ljudi i nadam se da ćemo je do jeseni imati.“

Gradonačelnik Grada Skradina Antonijo Brajković odgovorio je:

„Moram priznati da mi nemamo nekakve efikasne mehanizme da olakšamo ljudima te teške životne okolnosti. Pretpostavljajući da će ljeto biti dugo i sušno, obavio sam razgovore s naša dva dobrovoljna vatrogasna društva. DVD Dubravice, nažalost ne može odgovoriti tom zahtjevu, budući da nemaju više cisterni kojima mogu opskrbljivati pučanstvo vodom. Doduše, to je njihova sekundarna djelatnost, primarna je da štite ljude i imovinu od pojedinih vrsta ugroza, najčešće od požara. Budući da DVD Dubravice, to nije u mogućnosti, obavio sam razgovore sa

-3-

DVD Skradin. Njihov zapovjednik Duje Mršić rekao je kako oni imaju na raspolaganju cisternu od 5,1 kubika i da su oni spremni na poziv građana, ukoliko to okolnosti dozvoljavaju, stanovništvo opskrbljivati vodom uz cijenu koja predstavlja neke realne ekonomske okvire, odnosno 150,00 do 200,00 kn, ovisno o broju prijeđenih kilometara. Što se tiče neke sustavnije brige za vodoopskrbu, Josip i ja planiramo otići u šibenski vodovod i vidjeti na koji način možemo regulirati i tu problematiku, prije svega preko javnih hidranata koji su sada zatvoreni, Tvrtka „Voodovod i odvodnja“ d.o.o. Šibenik bila je prisiljena to napraviti iz razloga što je bilo protupravnog pražnjenja tih hidranata. Neka sredstva u proračunu, svih ovih godina nismo planirali, budući da se radi o zaista velikoj stavci. Vi dobro znate da dobar dio našeg područja nije pokriven. Radi se o naseljima Velika Glava, Gorice, Vaćani, Bribir i još nekim područjima. Radi se o nekoliko stotina kućanstava. Ako se donese mjera subvencioniranja prijevoza vode, morale bi se napraviti neke predradnje, odnosno popisati o kojem se broju kućanstava radi, koje su realne potrebe i koliko bi zapravo trebalo osigurati sredstava u proračunu za subvencioniranje te vode, i da li postoji organizacijski moment prijevoza, ako smo na jednoj cisterni.

1. **TONĆI PETROVIĆ, vijećnik HDZ-a**:

„1. Promet kroz Skradin, priko rive dostava, naročito ulica fra Luje Maruna sa postavljenim štandovima, višalicama robom trgovačkom ……. ne može se kretati normalno – suženo na 1m.

2. Komunalni red regulira li „javni moral“ u smislu odijevanja turista kroz ulice Grada, posjeti institucijama tipa muzej, crkva itd.“

Odgovor:

Gradonačelnik Grada Skradina Antonijo Brajković je odgovorio:

„1.Ulica fra Luje Maruna je pješačka zona. Strogo gledajući, tamo nikome nije mjesto osim vatrogascima ili službi hitne pomoći. Što se tiče zakupa javnih površina, isti su regulirani ugovorom o zakupu. Komunalni redar izlazi na teren i provjerava da li je to u gabaritima utvrđenim ugovorom. Moramo biti svjesni realnosti situacije kako svaki zakupnik pokušava otkidati javni prostor u vlastitu korist, ali komunalni redar je, pored posla u uredu, prisutan na terenu i radi kvalitetno i dobro svoj posao, za sada. Što se dogodi nakon 15,00 sati, poznato nam je i da bi doskočili takvim situacijama, tijekom ljeta organizira se rad komunalnog redara u smjenama, tako da on određene dane u tjednu ureduje i u poslijepodnevnim satima.

2.Što se tiče odgovora na drugo pitanje, moram kazati kako u našim važećim odlukama nemamo definirane i utvrđene članke koji se odnose na javni moral, a osim toga nemamo ni ingerenciju da unutar crkvenih objekata takve stvari utvrđujemo.“

Vijećnik Tonći Petrović rekao je da ljudi moraju tako odjeveni proći ulicom da bi došli do crkve.

Gradonačelnik Antonijo Brajković odgovorio je kako Skradin nije destinacija kao što su Hvar ili Pag pa da imamo takve pojave u velikom obimu, odnosno pojedinačnih pojava ima, ali nisu u toliko zabrinjavajućoj mjeri.

-4-

1. **SLAVKO SKOČIĆ, vijećnik SDSS:**

„1. Obišli ste cestu u Plastovu, Gardijani Vranići kao i cestu ulaz u Veliku Glavu iz pravca Dubrovačka cesta. Što ste uočili i što namjeravate učiniti.

2. Da li smatrate da je sada Gradska uprava dobro ekipirana kako bi zadovoljila potrebe normalnog-dobrog funkcioniranja“

Odgovor:

Gradonačelnik Grada Skradina Antonijo Brajković je odgovorio:

„1. Kandidirao sam se za ovu dužnost uvjeren da je moguće provesti neke razvojne planove koji su potrebni Skradinu i stanovništvu koje ovdje živi. Hoćemo li u svemu uspjeti, da Vam budem iskren, vrlo vjerojatno nećemo, ali ćemo se svakodnevno truditi da svi zaposlenici, pa i Vi vijećnici popravljamo situaciju na području Grada Skradina, udovoljimo suvremenim standardima i traženjima našeg stanovništva. Mislim da je to provedivo u ovim okolnostima koje imamo, dakle sa zaposlenicima koje imamo koji su dovoljno educirani i dovoljno kvalitetni da provode neke razvojne planove i stvaraju neke bolje perspektive. Naravno da bi bilo dobro da imamo još i više zaposlenih koji su specijalizirani za točno određena područja, pogotovo za područja koja Vi spominjete- fondovi Europske unije u koja se svi zaklinjemo i o kojima svi govorimo, ali opet treba voditi računa o tome da su procedure prijave na takve fondove zahtjevne i traži znanje, strpljivost i dovoljnu razinu kvalificiranosti, a naši zaposlenici mogu odgovoriti na takve probleme. Nadalje, mi imamo i zakonsko ograničenje zapošljavanja i jednostavno nismo u mogućnosti kod trenutne visine proračuna zapošljavati nove djelatnike. Znači moramo stvoriti neke perspektive da se naš proračun napuni ili podupla kako bi ostvarili dobar sinergijski učinak. To znači zapošljavanje još više komunalnih i prometnih redara koji onda mogu donositi red u prostoru, ali i popravljati financijsku bilancu Grada. Nažalost, sada imamo situaciju da je bivši komunalni redar ujedno bio i prometni redar. On se odlučio na taj životni iskorak i dao je otkaz, tako da sad trenutno nemamo prometnog redara i onda dosta tih prometnih problema moramo rješavati s policijom i naravno da se osjeti ta mala nedisciplina u prometu i prostoru, ali u nekoj bliskoj perspektivi sadašnji komunalni redar bit će osposobljen i za prometnog redara, pa ćemo biti u mogućnosti dovesti red u prostoru i naplaćivati kazne nesavjesnim građanima.

Na drugo pitanje vijećnika odgovor je dao pročelnik Jedinstvenog upravnog odjela Josip Silov:

„2. Ja ću kratko o cestama koje smo obišli. Točno je da smo obišli teren i utvrdili da se, između ostalih cesta na kojima su rupe, a ima ih na mnogima, i na cesti kroz Plastovo (Dobrijevići, Vranići, Bagići) i na cesti prema Velikoj Glavi nalaze pozamašne rupe na tim cestama i aktivirali smo tvrtku „Ceste Šibenik“ koji nam održavaju ceste i koji imaju potpisani ugovor s Gradom o održavanju cesta. Označene su rupe na terenu i sad su u postupku toga da organiziraju akciju da se te rupe asfaltiraju, odnosno urede i omoguće nesmetan promet.“

1. **SILVANA MATIĆ, vijećnica MOST-a:**

„1. U proračunu je predviđeno 1 mil. kn za izgradnju ceste Sonković – Prukljan. Koji je konačni rok za njenu izgradnju i da li će biti izgrađena u cijelosti?

2.Da li se planira izgradnja dječjih igrališta izvan Skradina (okolna sela s dovoljnim brojem djece) i dovođenje izvannastavnih sadržaja za djecu u grad Skradin?“

-5-

Odgovor:

Pročelnik Jedinstvenog upravnog odjela Josip Silov odgovorio je:

„1. U Proračunu Grada Skradina predviđeno je 1.000.000,00 kn za tu cestu, ali u Proračunu je predviđena, na neki način, ulazna stavka za tu cestu. Cesta je bila planirana na temelju dogovora s „Hrvatskim cestama“. Međutim nije se pronašao model po kojem bi „Hrvatske ceste“ ulagale u nerazvrstane ceste, jer je ona u rangu nerazvrstanih cesta. Sad smo u postupku prekategorizacije te ceste u lokalnu cestu, podnesen je zahtjev za prekategorizaciju ceste u lokalnu cestu. U tom slučaju bi ta cesta prešla u nadležnost Županijske uprave za ceste i onda je dogovor s Županijskom upravom za ceste da se, obzirom da je već izrađen projekt za tu cestu, iznađu sredstva u ŽUC-u da se ta cesta asfaltira. Hoće li to biti do kraja ove godine ili će se realizirati u idućoj godini, teško je reći. Pitanje je i da li će se pozitivno riješiti zahtjev za prekategorizaciju, s obzirom da ta cesta vodi do naselja. Bilo bi dobro da se dobije prekategorizacija u lokalnu cestu, jer se na taj način lakše mogu osigurati sredstva za gradnju i onda održavanje ceste.“

Na drugo pitanje odgovor je dao gradonačelnik Grada Skradina Antonijo Brajković:

„2. U ovoj godini nisu planirana sredstva za izgradnju sportskih, dječjih sadržaja izvan naselja Skradina. U nekim budućim perspektivama, ako postoji takva lokacija, možemo razmišljati i o tome da naselja koja imaju dovoljan boj djece, da osiguramo i takvu vrstu infrastrukture, po uzoru kao što imamo u skradinskom parku. Ovaj drugi dio pitanja, nije posao Gradske uprave dovoditi sadržaje u grad. To je posao određenih udruga, koje Grad, ako pružaju takvu vrstu usluga, može sufinancirati u okviru svojih financijskih mogućnosti, a preko Programa javnih potreba u kulturi i udruga građana.“

1. **FRANE FORMENTI, vijećnik MOST-a:**

„1. Koliko i kada građani naselja Skradin mogu sudjelovati u izradi UPU-a?

Odgovor:

Pročelnik Jedinstvenog upravnog odjela Josip Silov odgovorio je:

„1. Sukladno zakonskoj proceduri u izradu plana se ide nakon što je prikupljen određen broj primjedbi, prijedloga i drugih zahtjeva građana. Ušlo se u proceduru izrade Plana. Kad je Plan već u izradi onda građani, uz one prijedloge koje su dali prije toga i koje naknadno daju, pokušavaju se uvrstiti, koliko je moguće u odnosu na prvi plan. Nakon toga slijedi postupak javne rasprave i u tom postupku svaki građanin može dati ograničen broj prijedloga u pisanom obliku koji se upisuju u Knjigu primjedbi ili se dostavljaju pisanim putem.“

Vijećnik Frane Formenti pitao je kolika je mogućnost utjecanja na te planove i kolika je mogućnost da se želje građana uvaže i uvrste u plan. Pročelnik Josip Silov mu je odgovorio da

ukoliko su te želje u zakonskim okvirima, tada je velika mogućnost da se prihvate. Vijećnik Frane Formenti spomenuo je primjer plaže „Pionir“ na što mu je pročelnik Josip Silov odgovorio da što se tiče plaže „Pionir“ , ta želja nije u zakonskim okvirima iz razloga što je to koncesionirana plaža i koncesija je dana sukladno zakonu.

-6-

Na slijedeće potpitanje vijećnika Frane Formentija, predsjednica Gradskog vijeća Grada Skradina Nadija Zorica upozorila je vijećnika kako sukladno Poslovniku Gradskog vijeća nije dozvoljeno podstavljati potpitanja u okviru jednog pitanja i otvarati raspravu, već je dozvoljeno postaviti konkretno i jasno pitanje, na koji će se dobiti odgovor.

Drugo pitanje vijećnika Frane Formentija glasi:

„ 2. Sigurnosna situacija – plan

- nepostojeća zrcala i neprilagođeni izlazi/ulazi s istih

- lažno reklamiranje – slika broda

- nepostojanje pješačkog pristupa plaži

- uspornica – škole, Karlove kuće, Piramatovci, Gračac (rasvjeta-čekaona)

- izlaz na vrhu Grada

- vožnja u krivom smjeru – prilaz kućama“

Odgovor:

Pročelnik Jedinstvenog upravnog odjela Josip Silov odgovorio je:

„2. Da bi netko otvorio parking, jedan od dokumenata koje treba ishodovati je i suglasnost Grada. Sve suglasnosti koje je Grad dao, date su uz uvjet da se ishoduju ostale suglasnosti za otvaranje parkinga, a dozvola za otvaranje parkinga dobiva se od Ureda državne uprave. Prema tome, Grad ne propisuje uvjete za postavljanje zrcala, već to rade „Hrvatske ceste“ koje moraju dati projektno rješenje za parking. Moram reći kako se radi se o državnoj cesti kojom upravljaju „Hrvatske ceste“. Ako se od „Hrvatskih cesta“ ne dobije odobrenje, ne može se otvoriti parking.“

Vijećnik Frane Formenti spomenuo je cestu prema plaži „Krečana“, na što mu je pročelnik Josip Silov odgovorio kako se i tu radi o državnoj cesti.

Na slijedeći upit vijećnika Frane Formentija, predsjednica Gradskog vijeća Grada Skradina Nadija Zorica ponovo je upozorila vijećnika kako ne može toliko potpitanja postavljati, a gradonačelnik Antonijo Brajković mu je rekao da u okviru radnog vremena može kod stručnih službi Grada uvijek doći i zatražiti dodatno pojašnjenje.

Pitanja vijećnika više nije bilo.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 1. Konstituirajuće sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 1. Konstituirajuće sjednice Gradskog vijeća Grada Skradina jednoglasno je usvojen.

-7-

**RASPRAVA I ODLUČIVANJE**

**Točka 1.**

**Prijedlog Zaključka o prihvaćanju Izvješća o materijalnom i financijskom**

**poslovanju tvrtke „RIVINA JARUGA“ d.o.o. Skradin, za 2016.g.**

Predsjednica Gradskog vijeća Grada Skradina Nadija Zorica dala je riječ članici Uprave-direktorici tvrtke „RIVINA JARUGA“ d.o.o. Skradin gospođi Aniti Banić kako bi podnijela Izvješće o poslovanju tvrtke „RIVINA JARUGA“ d.o.o. Skradin, za 2016.g. Gospođa Anita Banić navela je kako je tvrtka „RIVINA JARUGA“ d.o.o. Skradin, 2016.g. završila s dobiti u iznosu od 143.066,00 kn. Ukupni prihodi tvrtke iznose 3.542.973,00 kn, dok su ukupni rashodi 3.399.907,00 kn. Što se tiče prihoda, radi se uglavnom o prihodima od osnovnih djelatnosti tvrke, odnosno komunalnih usluga, parkinga, veza brodova, održavanja javne rasvjete. Što se tiče troškova, radi se o troškovima zaposlenika, računovodstvene usluge, materijali za čišćenje, održavanje, sitne popravke, nabava sadnica, uredski troškovi i troškovi goriva. Na kraju je navela da ako netko od vijećnik ima pitanja, a ona će odgovoriti. Potom je otvorena rasprava.

Vijećnik Slavko Skočić javio se za riječ i rekao kako na izlaganje nema što dodati, te da što se tiče plaća zaposlenika iste nisu velike, te bi trebalo poraditi na tom pitanju. S druge strane, zanima ga da li postoji neki plan aktivnosti. Vjeruje kako „RIVINA JARUGA“ d.o.o. Skradin pokriva kako naselje Skradina tako i cijelo područje Grada. Zanima ga da li su svi oni putevi i sve one aktivnosti koje „RIVINA JARUGA“ d.o.o. Skradin radi u Skradinu istog tipa i u nekom bilo kojem drugom selu na području Grada Skradina, da li je to sve upisano, odnosno da zna što bi trebala raditi kako bi imala više novaca, a zadatak vijećnika je da ukoliko postoji plan da se na neki način osiguraju sredstva kako bi komunalna opremljenost svih naselja na području Grada bude zadovoljena i da bude na jednom ujednačenoj razini. Pozvao je vijećnike da posjete Skradinsko Polje kako bi se bolje upoznali sa situacijom na terenu.

Vijećnik Tonći Petrović javio se za riječ i tražio pojašnjenje dviju stavki kod materijalnih troškova i to: stavki 15 i 17 – troškovi zakupnine i najam opreme. Direktorica tvrtke gđa Anita Banić odgovorila je kako se radi o zakupnini privatne površine na parkingu, te zakupnine skladišnog prostora u Poslovnoj zoni KOSA u Ićevu. Što se tiče najma prostora radi se o najmu prostora, odnosno najmu ureda u zgradi Gradske uprave. Vijećnik Tonći Petrović pitao je vezano uz privez brodova na rivi, a koju tvrtka vrši uz ugovornu podršku Lučke uprave, na koji način se naplaćuje sakupljanje i odvoz komunalnog otpada s brodova. Gđa Anita Banić odgovorila mu je da ukoliko ima stavka „odvoz smeća sa plovila“ i ukoliko vlasnik plovila zatraži takvu uslugu, tvrtka odveze komunalni otpad s njegovog plovila. Cijena odvoza jedne ture do 700 kg po jednom kamionu je 150,00 kn.

Vijećnik Frane Formenti javio se za riječ i pitao koliko je tvrtka „RIVINA JARUGA“ d.o.o. involvirana u održavanje i postavljanje javne rasvjete. Gđa Anita Banić odgovorila je kako se tvrtka bavi održavanjem javne rasvjete. Ukoliko Grad Skradin raspiše natječaj za postavljanje javne rasvjete, tvrtka se javlja na natječaj jer je registrirana i za postavljanje javne rasvjete. Vijećnik Frane Formenti je naveo kako mu je jedan mladi gospodin iz Gračaca rekao kako su jaruge začepljene i nisu protočne. Gđa Anita Banić odgovorila je da oni ne održavaju jaruge već su za to zadužene „Hrvatske vode“.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o materijalnom i financijskom poslovanju tvrtke „RIVINA JARUGA“ d.o.o. Skradin, za 2016.g.

-8-

Gradsko vijeće Grada Skradina jednoglasno je donijelo Zaključak o prihvaćanju Izvješća o materijalnom i financijskom poslovanju tvrtke „RIVINA JARUGA“ d.o.o. Skradin, za 2016.g.

Zaključak se prilaže Zapisniku pod 1) i čini njegov sastavni dio.

**Točka 2.**

**Prijedlog I Izmjena i dopuna Proračuna Grada Skradina za 2017.g.**

O prijedlogu I Izmjena i dopuna Proračuna Grada Skradina za 2017.g. uvodno izlaganje podnio je gradonačelnik Grada Skradina Antonijo Brajković. Naveo je kako je bilo potrebno pristupiti usklađenju pojedinih stavki u Proračunu Grada Skradina za 2017.g., a kod kojih je došlo do odstupanja od predviđenog plana zbog različitih okolnosti. O kojim stavkama i kojim pojedinačnim iznosima je riječ u Proračunu prikazano je i kroz izmjene Programa koje prate Proračun. Potom je otvorena rasprava.

Vijećnik Florijan Žižić javio se za riječ i pitao za pojašnjenje pojedinih stavki i to: „pomoć dana inozemstvu“, te „najamnina vozila“, pa ga zanima da li Grad ima službeno vozilo ili se plaća najam nekoj auto-kući. Viša stručna suradnica u Službi za proračun i financije Ivana Sučić odgovorila je na drugo pitanje kako se radi o nabavi službenog vozila putem operativnog leasinga, Što se tiče odgovora na prvo postavljeno pitanje vijećnika odgovorila je kako će ga obrazložiti kad bude pojedinačno navodila stavke koje se ovim prijedlogom I Izmjena i dopuna Proračuna Grada Skradina za 2017.g. usklađuju, pa je redom nabrojila koje se stavke Proračuna mijenjaju, i to:

1. uvode se nove stavke pod nazivom:

* „Projekt sanacije krovišta zgrade Gradske uprave“ u iznosu od 10.000,00 kn,
* „Popis nekretnina na području Grada Skradina“ u iznosu od 65.000,00 kn
* „Multimedijalna prezentacija kulturno-povijesne baštine Skradina“ (Turina) u iznosu od 50.000,00 kn
* „Projektna dokumentacija proširenje dio ceste Srida Dubravica-Graovo“ u iznosu od 20.000,00 kn
* „Izrada projektne dokumentacije za „gourmet shop“ u iznosu od 50.000,00 kn

1. Usklađuju se slijedeće stavke:

* „Tuzemne članarine“ s 15.000,00 kn na 20.000,00 kn
* „Donacija turističkoj zajednici za promidžbu“ s 100.000,00 kn na 120.000,00 kn
* „Računala i računalna oprema“ s 20.000,00 kn na 25. 000, 00 kn
* „Ulaganje u računalne programe“ s 20.000,00 na 65.000,00 kn
* „Tehnička dokumentacija- Idejno rješenje, Idejni i Glavni projekt za obnovu utvrde Turina“ s 350.000,00 kn na 100.000,00 kn
* „Otkup zemljišta za cestu Kistanje-Laškovica“ s 105.000,00 kn na 120.000,00 kn
* „Rashodi za kulturne manifestacije“ s 250.000,00 na 300.000,00 kn
* „Gradski bedemi“ (kapitalne pomoći iz državnog proračuna) s 250.000,00 kn na 0,00 kn
* „Tekuće i investicijsko održavanje sportskih terena“ s 50.000,00 kn na 100.000,00 kn
* „Sportski i rekreacijski tereni“ s 100.000,00 kn na 120.000,00 kn
* „Uređenje i održavanje javnih površina“ s 700.000,00 kn na 600.000,00 kn
* „Usluge tekućeg i investicijskog održavanja groblja“ s 100.000,00 kn na 200.000,00 kn
* „Usluge tekućeg i investicijskog održavanja plaža“ s 200.000,00 kn na 100.000,00 kn

-9-

* „Izgradnja reciklažnog dvorišta“ s 600.000,00 kn na 211.810,00 kn
* „Nerazvrstane ceste na području Grada Skradina“ s 2.041.250,00 kn na 1.778.750,00 kn
* „Rashodi za muzej“ s 30.500,00 kn na 0,00 kn
* „Bankarske usluge i usluge platnog prometa“ (za knjižnicu) s 1.310,00 kn na 2.500,00 kn

Vijećnik Frane Formenti javio se za riječ i rekao kako su u Proračunu navedeni prihodi iz EU projekata, te je pitao da li su to već osigurana sredstva ili je to tek u planu da se ta sredstva dobiju, odnosno da li su projekti prošli, pa se novac treba dobiti ili se nakon izvedbe ti novci naknadno dobiju. Gradonačelnik Antonijo Brajković je odgovorio kako je koncem četvrtog mjeseca prijavljen projekt za izgradnju dječjeg vrtića. To je projekt, ukoliko prođe, koji premašuje iznos izvornog proračuna Grada. Izrazio je nadu kako će, sukladno dostavljenoj dokumentaciji po objavljenom natječaju, projekt biti prihvaćen, pa je potrebno ta sredstva planirati u Proračunu. Ishod za odobrenje projekta je neizvjestan, premda je mišljenja kako je projekt kvalitetan i kako udovoljava svim traženim parametrima natječaja. Vijećnik Frane Formenti pitao je što će se dogoditi ako projekt ne bude prihvaćen. Gradonačelnik Antonijo Brajković mu je odgovorio kako će se krajem godine ponovo ići na rebalans proračuna i tada će ta stavka biti 0,00 kn. Vijećnik Frane Formenti dalje je pitao za cestu Laškovica-Kistanje, odnosno koji su strateški ciljevi te prometnice. Gradonačelnik Antonijo Brajković mu je odgovorio kako se radi o cesti dužine cca 7 km, a strateški cilj te ceste je povezivanje gornjeg toka sa srednjim tokom rijeke Krke kako bi se na tom području omogućila brža cirkulacija robe, usluga, ljudi i mogućeg razvoja gospodarskih aktivnosti kroz razvoj ruralnog gospodarstva, prije svega obiteljskih poljoprivrednih gospodarstava. Projektna dokumentacija za tu cestu postoji, traži se izvor financiranja, s obzirom da ukupan trošak te ceste daleko nadilazi kapacitete proračuna Grada. Ukoliko postoji izvor financiranja, Grad će prijaviti projekt, ali preduvjet prijave je da bude planiran u proračunu. Ukoliko projekt ne prođe, na kraju godine ta će stavka, rebalansom Proračuna, iznositi 0,00 kn.

Kako se više nitko nije javio za riječ, predsjednica Gradskog vijeća Grada Skradina Nadija Zorica zatvorila je raspravu i stavila na glasovanje prijedlog I Izmjena i dopuna Proračuna Grada Skradina za 2017.g., te je isti usvojen s 10 (deset) glasova -ZA, 1 (jednim) glasom -PROTIV i 1 (jednim) -SUZDRŽANIM glasom.

I Izmjene i dopune Proračuna Grada Skradina za 2017.g. prilažu se Zapisniku pod 2) i čini njegov sastavni dio.

**Točka 3.**

**Prijedlog Izmjena Programa gradnje objekata i uređaja komunalne**

**infrastrukture na području Grada Skradina u 2017.g. (II)**

O prijedlogu Izmjena Programa gradnje objekata i uređaja komunalne infrastrukture na području Grada Skradina u 2017.g. (II) uvodno izlaganje podnijela je samostalna upravna referentica za komunalne djelatnosti Anka Verović. Navela je kako se jedina izmjena odnosi na stavku „1.2. Nerazvrstane ceste“, odnosno kako se u ovoj godini ulica Biskupovac neće uređivati, te sukladno tome, u Programu ostaje „Ulica Ribarska“. Slijedom navedenog, iznos s planiranih 450.000,00 kn za tu stavku umanjuje se na iznos od 187.500,00 kn. Sukladno tome, umanjuje se cjelokupan iznos točke 1.2. „Nerazvrstane ceste“ s planiranih 4.091.250,00 kn na 3.828.750,00 kn. Potom je otvorena rasprava.

-10-

Vijećnik Slavko Skočić javio se za riječ i pitao iz kojih razloga u ovoj godini nisu osigurana sredstva za naselje Skradinsko Polje, jer po njemu se tamo dugi niz godina nije ništa ulagalo, a postoji puno problema koje treba riješiti.

Samostalna upravna referentica za komunalne djelatnosti Anka Verović odgovorila je kako je ovaj Program preslika upravo usvojenih I Izmjena i dopuna Proračuna Grada Skradina za 2017.g. i on se ne može mijenjati. Ukoliko dođe do izmjena i dopuna Proračuna u dogledno vrijeme, a koji bi se eventualno mijenjao u dijelu koji je naveo vijećnik, tada će se i Program usklađivati s proračunom.

Vijećnik Frane Formenti javio se za riječ i pitao da li postoji mogućnost unaprjeđenja puta koji je po njemu katastrofalno loš, prema Turini od strane Pravoslavne crkve. Gradonačelnik Antonijo Brajković odgovorio je kako u ovoj godini nema financijskih mogućnosti za to, ali da će se u daljnjoj perspektivi o tome razmišljati i voditi računa, bez obećanja da će to biti određenog datuma. Ali to svakako jest u perspektivi kod uređenja utvrde Turina da se ima prilaz i sa sjeverne i sa južne strane. Vijećnik Frane Formenti dodao je kako ne bi bilo loše da vijećnici zajedno posjete lokacije o kojima se donose odluke, kako bi bila što bolja percepcija.

Kako se više nitko nije javio za riječ, predsjednica Gradskog vijeća Grada Skradina Nadija Zorica zatvorila je raspravu i stavila na glasovanje prijedlog Izmjena Programa gradnje objekata i uređaja komunalne infrastrukture na području Grada Skradina u 2017.g. (II), te su iste usvojene s 9 (devet) glasova -ZA i 3 (tri) -SUZDRŽANA glasa.

Izmjene Programa gradnje prilažu se Zapisniku pod 3) i čine njegov sastavni dio.

**Točka 4.**

**Prijedlog** **Izmjena Programa održavanja komunalne infrastrukture**

**na području Grada Skradina u 2017.g. (II)**

O prijedlogu Izmjena Programa održavanja komunalne infrastrukture na području Grada Skradina u 2017.g. (II) uvodno izlaganje podnijela je samostalna upravna referentica za komunalne djelatnosti Anka Verović. Navela je kako se izmjena odnosi na 2 (dvije) stavke i to: stavku „Održavanje i uređenje javnih površina“, te stavku „Održavanje plaža na području Grada Skradina“, a sukladno prethodno usvojenim I Izmjenama i dopunama Proračuna Grada Skradina za 2017.g. Dalje je navela kako bi se održavanje komunalne infrastrukture trebalo financirati iz sredstava komunalne naknade, te je navela kako postoje velika dugovanja po toj osnovi jer

građani ne plaćaju komunalnu naknadu. Apelira na vijećnike da upozore građane sa svog područja na podmirenje duga po osnovi komunalne naknade, jer ukoliko se dugovanja ne podmire do kraja godine, provest će se ovršni postupak prema svim građanima koji imaju nepodmirene obveze po ovoj osnovi. Od 1. siječnja 2018.g. komunalna naknada se ukida i umjesto iste uvodi se porez na nekretnine. Potom je otvorena rasprava.

Vijećnik Frane Formenti javio se za riječ i pitao da li će se građanima prethodno slati opomene. Gđa Anka Verović odgovorila je kako se svaka opomena smatra obvezniku dostavljeni račun na kojem stoji jasno iskazano stanje duga, te se to smatra opomenom koja je, na taj način, građanima kod svakog računa stavljena na znanje. Vijećnik Frane Formenti predlaže da se nađe neki model subvencioniranja ili nekog drugog rješenja kod osoba ugroženog socijalnog statusa.

-11-

Nakon završene rasprave, Gradsko vijeće Grada Skradina je s 11 (jedanaest) glasova -ZA i 1 (jednim) -SUZDRŽANIM glasom donijelo Izmjene Programa održavanja objekata i uređaja komunalne infrastrukture na području Grada Skradina u 2017.g. (II).

Izmjene Programa prilažu se Zapisniku pod 4) i čine njegov sastavni dio.

**Točka 5.**

**Prijedlog Izmjena i dopuna Programa javnih potreba**

**u kulturi na području Grada Skradina za 2017.g. (I)**

Nakon kratkog uvodnog obrazloženja od strane gradonačelnika Grada Skradina Antonija Brajkovića, o prijedlogu Izmjena i dopuna Programa javnih potreba u kulturi na području Grada Skradina za 2017.g., otvorena je rasprava.

Vijećnik Frane Formenti javio se za riječ i pitao zašto muzej ne radi tijekom ljeta. Gradonačelnik Antonijo Brajković mu je odgovorio kako je muzej ljeti radio pola radnog vremena (od 18.00 do 22.00 sata) u onom dijelu koji se odnosio na galerijski dio. Budući da se prije dvije godine dogodila situacija da je prostor u kojem je egzistirao dječji vrtić poplavio, moralo se žurno iznaći rješenje za preseljenje dječjeg vrtića. Kako ne bi izgubili tu instituciju zbog prethodno navedenih nepovoljnih okolnosti, kao najbrže i najbolje rješenje za preseljenjem dječjeg vrtića „ŽIŽULA“ pokazao se galerijski prostor muzeja. Višak stvari morao se deponirati u drugi dio muzeja, tako da trenutno nema uvjeta da se prezentira arheološka i kulturna baština Grada. Vijećnik Frane Formenti javio se za riječ i pitao da li je istinita informacija koju je čuo da je sadržaj arheoloških iskopina prebačen u Šibenik. Gradonačelnik Antonijo Brajković mu je odgovorio da su sustavna arheološka istraživanja na području Grada Skradina vršena zadnjih 40 godina, a od početka 20-og stoljeća je to radio Lujo Marun. Većina onog što je pronađeno je deponirano u regionalnim muzejima, odnosno Zadru, Šibeniku i Splitu. Grad trenutno nema adekvatne uvjete da to vrati u Skradin, ali postoje evidentirani popisi o tome.

Nakon završene rasprave, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa javnih potreba u kulturi na području Grada Skradina za 2017.g. (I), te je isti jednoglasno usvojen.

Izmjene i dopune Programa prilažu se Zapisniku pod 5) i čine njegov sastavni dio.

**Točka 6.**

**Prijedlog Izmjena i dopuna Programa javnih potreba**

**u sportu na području Grada Skradina za 2017.g.**

Nakon kratkog uvodnog obrazloženja od strane gradonačelnika Grada Skradina Antonija Brajkovića, o prijedlogu Izmjena i dopuna Programa javnih potreba u sportu na području Grada Skradina za 2017.g., otvorena je rasprava.

Vijećnica Silvana Matić javila se za riječ i zatražila pojašnjenje stavke „Održavanje sportskih terena – Sportski tereni“, odnosno iz kojeg razloga je došlo do povećanja iznosa od 50.000,00 kn. Gradonačelnik Antonijo Brajković odgovorio je kako se radi o uređenju malonogometnog igrališta u Vaćanima, odnosno o postavljanju ograde, te uređenju igrališta u Gračacu, zaseok Milovići, asfaltiranje i postavljanje koša i golova.

-12-

Vijećnik Slavko Skočić javio se za riječ i zatražio objašnjenje da li se ovaj Program odnosi na dio ulaganja u objekte ili se odnosi na dio gdje sportski klubovi i udruge dobivaju sredstva za redovni rad. Gradonačelnik Antonijo Brajković mu je odgovorio kako su u Programu jasno raščlanjene pojedine aktivnosti. Sredstva za rad udruga navedena su pod Aktivnost A300002 „Tekuće donacije sportskim udrugama i tu nije bilo nikakvih izmjena. Početkom godine

Grad Skradin, sukladno javnom pozivu za predlaganje potreba u športu, potpisuje sa sportskim udrugama ugovor za financiranje njihovih programa. Grad Skradin je u ovoj godini planirao 250.000,00 kn. Radi se o sportskim udrugama s područja Grada Skradina i svi oni sudjeluju u raspodjeli javnog novca sukladno potrebama i financijskim mogućnostima Grada. Vijećnik Slavko Skočić pitao je da li Grad Skradin ima potpuni uvid da li se ta sredstva troše racionalno i u skladu s zakonom. Gradonačelnik Antonijo Brajković odgovorio je kako prilikom prijave na javni poziv, predstavnici udruga moraju dostaviti financijsko izvješće o utrošenim sredstvima. To je jedan mehanizam kontrole, a postoje i drugi mehanizmi kontrole, a to je da Ured državne uprave provede inspekcijski nadzor nad radom udruge, a sve sukladno zakonu. Grad prati samo onaj iznos financijskih sredstava koje je i dodijelio.

Vijećnik Frane Formenti javio se za riječ i pitao kakav je pravni status igrališta NK „SOŠK“. Gradonačelnik Antonijo Brajković odgovorio je kako se tu još uvijek rješavaju imovinsko-pravni odnosi.

Vijećnik Slavko Skočić javio se za riječ i pitao kakvi su izgledi da Skradin uskoro dobije sportsku dvoranu. Gradonačelnik Antonijo Brajković odgovorio je kako su planirana sredstva za projektnu dokumentaciju. Dobra je činjenica da su ta sredstva planirana iz općih, odnosno vlastitih prihoda. Po nekim standardima koji su zadani, vrijednost te dokumentacije trebala bi iznositi do 240.000,00 kn. Kao i kod drugih zahtjevnijih infrastrukturnih objekata, radi se o velikoj investiciji koja premašuje ukupni proračun Grada, te se Grad želi fokusirati na neke vanjske izvore financiranja. Grad može osigurati sredstva za projektnu dokumentaciju (Idejni projekt, Glavni projekt i Izvedbeni projekt, Studija utjecaja na okoliš). Grad će potrošiti 240.000,00 kn, a vizualno se ništa neće promijeniti, dok za izgradnju dvorane treba tražiti drugi izvor financiranja. S obzirom da je prijavljen projekt dječjeg vrtića, dok god taj projekt traje, ne može se prijaviti sportska dvorana. Mišljenja je kako je projekt dječjeg vrtića viši prioritet, ali ovo je osnova da se traže drugi modeli financiranja.

Nakon završene rasprave, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa javnih potreba u sportu na području Grada Skradina za 2017.g. (I), te je isti jednoglasno usvojen.

Izmjene i dopune Programa prilažu se Zapisniku pod 6) i čine njegov sastavni dio.

**Točka 7.**

**Prijedlog Odluke o redovitom godišnjem financiranju političkih**

**stranaka zastupljenih u Gradskom vijeću Grada Skradina**

**za razdoblje od lipnja do prosinca 2017.g.**

O prijedlogu Odluke o redovitom godišnjem financiranju političkih stranaka zastupljenih u Gradskom vijeću Grada Skradina za razdoblje od lipnja do prosinca 2017.g. uvodno izlaganje podnijela je viša stručna suradnica Ivana Sučić. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o redovitom godišnjem financiranju političkih

-13-

stranaka zastupljenih u Gradskom vijeću Grada Skradina za razdoblje od lipnja do prosinca 2017.g., te je ista jednoglasno usvojena.

Odluka se prilaže Zapisniku pod 7) i čini njegov sastavni dio.

**Točka 8.**

**Prijedlog Odluke o porezima Grada Skradina**

O prijedlogu Odluke o porezima Grada Skradina uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako je prošle godine donesen novi Zakon o lokalnim porezima, temeljem kojeg je Grad obvezan donijeti Odluku o porezima. Ovom Odlukom utvrđuju se vrste poreza Grada Skradina, obveznici plaćanja, porezna stopa i osnovica, stope i visina poreza, drugi odgovarajući elementi za njihov obračun, te način obračuna i način plaćanja poreza, a sve u skladu s Zakonom o lokalnim porezima. Dalje je naveo o kojim porezima Grada Skradina je riječ i koja je stopa pojedinog poreza, odnosno koliki je iznos poreza na kuće za odmor po jednom četvornom metru korisne površine. Na kraju je naveo kako će se posebnom odlukom Gradskog vijeća Grada Skradina urediti sva pitanja u svezi utvrđivanja i naplate poreza na nekretnine na području Grada Skradina. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o porezima Grada Skradina, te je ista jednoglasno usvojena.

Odluka se prilaže Zapisniku pod 8) i čini njegov sastavni dio.

**Točka 9.**

**Prijedlog Pravilnika o jednostavnoj nabavi**

O prijedlogu Pravilnika o jednostavnoj nabavi uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako je sukladno novom Zakonu o javnoj nabavi potrebno donijeti Pravilnik o jednostavnoj nabavi. Iz novog Zakona izbačen je termin „bagatelna“ nabava, već je sada uveden termin „jednostavna nabava“. Pravilnikom o jednostavnoj nabavi uređuje se postupak nabave roba i usluga procijenjene vrijednosti nabave od 20.000,00 kn do 200.000,00 kn, te nabave radova procijenjene vrijednosti od 20.000,00 do 500.000,00 kn, a koji su izuzeti iz Zakona o javnoj nabavi. Potom je otvorena rasprava.

Vijećnik Florijan Žižić pitao je da li Grad Skradin ima osobu zaposlenu koja provodi javnu nabavu ili vanjskog suradnika kojeg Grad plaća. Pročelnik Jedinstvenog upravnog odjela Grada Skradina Josip Silov odgovorio je kao se ne plaća vanjski suradnik, već poslove javne nabave radi on, jer je završio potrebite tečajeve i posjeduje certifikat specijalista javne nabave, a donedavno je bio zaposlen i kolega koji je radio na poslovima javne nabave.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Pravilnika o jednostavnoj nabavi, te je isti usvojen s 11 (jedanaest) glasova -ZA i 1 (jednim) -SUZDRŽANIM glasom.

Pravilnik se prilaže Zapisniku pod 9) i čini njegov sastavni dio.

-14-

**Točka 10.**

**Prijedlog Rješenja o izboru Odbora za statut i poslovnik**

Predsjednica Gradskog vijeća Grada Skradina Nadija Zorica navela je kako, sukladno Poslovniku Gradskog vijeća Grada Skradina, Odbor za statut i poslovnik čini predsjednik, zamjenik predsjednika i tri člana koji se biraju iz reda vijećnika, na prijedlog Odbora za izbor i imenovanja ili najmanje 1/3 vijećnika. Potom je dala riječ predsjednici Odbora za izbor i imenovanja Marijani Laća. Predsjednica Odbora za izbor i imenovanja Marijana Laća navela je kako je dana 21. srpnja 2017.g. u prostorijama Grada Skradina, s početkom u 9,00 sati održana 2. sjednica Odbora za izbor i imenovanja na kojoj je utvrđen prijedlog Rješenja o izboru Odbora za statut i poslovnik. Sedam vijećnika HDZ-a dostavilo je prijedlog kandidata za Odbor za statut i poslovnik kojim se predlaže da se u Odbor izaberu:

- NADIJA ZORICA, za predsjednicu

- TONĆI PETROVIĆ, za zamjenika predsjednice,

- MARIJANA LAĆA, za članicu,

- LEONARD RADNIĆ, za člana

S obzirom da drugih prijedloga nije bilo, te za trećeg člana Odbora nije bilo prijedloga, Odbor za izbor i imenovanja utvrdio je prijedlog Rješenja o izboru Odbora za statut i poslovnik kojim je predložio da se u Odbor izaberu:

- NADIJA ZORICA, za predsjednicu

- TONĆI PETROVIĆ, za zamjenika predsjednice,

- MARIJANA LAĆA, za članicu,

- LEONARD RADNIĆ, za člana,

- IVAN BANIĆ, za člana.

Utvrđeni prijedlog Rješenja o izboru Odbora za statut i poslovnik jednoglasno je usvojen, te je proslijeđen Gradskom vijeću Grada Skradina na usvajanje.

Predsjednica Gradskog vijeća Grada Skradina Nadija Zorica upitala je da li netko ima neki drugi prijedlog.

Kako se nitko nije javio za riječ, stavila je na glasovanje prijedlog Rješenja o izboru Odbora za statut i poslovnik, te je isti jednoglasno usvojen.

Rješenje se prilaže Zapisniku pod 10) i čini njegov sastavni dio.

**Točka 11.**

**Prijedlog Rješenja o izboru Komisije za prigovore i pritužbe**

Predsjednica Gradskog vijeća Grada. Skradina Nadija Zorica navela je kako, sukladno Poslovniku Gradskog vijeća Grada Skradina, Komisiju za prigovore i pritužbe čine predsjednik, zamjenik predsjednika i tri člana koji se biraju iz reda vijećnika, na prijedlog Odbora za izbor i imenovanja ili najmanje 1/3 vijećnika. Potom je dala riječ predsjednici Odbora za izbor i imenovanja Marijani Laća. Predsjednica Odbora za izbor i imenovanja Marijana Laća navela je kako je na istoj sjednici Odbora od 21. srpnja 2017.g. utvrđen prijedlog Rješenja o izboru

-15-

Komisije za prigovore i pritužbe. Sedam vijećnika HDZ-a dostavilo je prijedlog kandidata za Komisiju za prigovore i pritužbe kojim se predlaže da se u Komisiju izaberu:

- NADIJA ZORICA, za predsjednicu

- ANTONIO PERIŠA, za zamjenika predsjednice

- MILENKO PALINIĆ, za člana

- ANTE BRATIĆ, za člana

S obzirom da drugih prijedloga nije bilo, te za trećeg člana Komisije također nije bilo prijedloga, Odbor za izbor i imenovanja utvrdio je prijedlog Rješenja o izboru Komisije za prigovore i pritužbe kojim je predložio da se u Komisiju za prigovore i pritužbe izaberu:

- NADIJA ZORICA, za predsjednicu

- ANTONIO PERIŠA, za zamjenika predsjednice

- MILENKO PALINIĆ, za člana

- ANTE BRATIĆ, za člana

- SLAVKO SKOČIĆ, za člana

Utvrđeni prijedlog Rješenja o izboru Komisije za prigovore i pritužbe jednoglasno je usvojen, te je proslijeđen Gradskom vijeću Grada Skradina na usvajanje.

Predsjednica Gradskog vijeća Grada Skradina Nadija Zorica upitala je da li netko ima neki drugi prijedlog.

Kako se nitko nije javio za riječ, stavila je na glasovanje prijedlog Rješenja o izboru Komisije za prigovore i pritužbe, te je isti jednoglasno usvojen.

Rješenje se prilaže Zapisniku pod 11) i čini njegov sastavni dio.

**Točka 12.**

**Prijedlog Rješenja o imenovanju Odbora za mjesnu samoupravu**

Predsjednica Gradskog vijeća Grada. Skradina Nadija Zorica navela je kako sukladno Odluci o osnivanju radnih tijela, Odbor za mjesnu samoupravu čini predsjednik i četiri člana koje imenuje Gradsko vijeće Grada Skradina. Potom je dala riječ predsjednici Odbora za izbor i imenovanja Marijani Laća. Predsjednica Odbora Marijana Laća navela je kako je 2. sjednici

Odbora od 21. srpnja 2017.g. utvrđen je prijedlog Rješenja o imenovanju Odbora za mjesnu samoupravu. Sedam vijećnika HDZ-a dostavilo je prijedlog kandidata za Odbor za mjesnu samoupravu kojim se predlaže da se u Odbor imenuju:

- TONĆI PETROVIĆ, za predsjednika

- ANTE BRATIĆ, za člana,

- LEONARD RADNIĆ, za člana,

- MILENKO PALINIĆ, za člana,

-16-

S obzirom da drugih prijedloga nije bilo, Odbor za izbor i imenovanja utvrdio je prijedlog Rješenja o imenovanju Odbora za mjesnu samoupravu kojim se predlaže da se u Odbor imenuju:

- TONĆI PETROVIĆ, za predsjednika

- ANTE BRATIĆ, za člana,

- LEONARD RADNIĆ, za člana,

- MILENKO PALINIĆ, za člana,

- IVAN BANIĆ, za člana.

Prijedlog Rješenja o imenovanju Odbora za mjesnu samoupravu jednoglasno je usvojen, te je proslijeđen Gradskom vijeću Grada Skradina na usvajanje.

Predsjednica Gradskog vijeća Grada Skradina Nadija Zorica upitala je da li netko ima neki drugi prijedlog.

Vijećnik Ivan Banić javio se za riječ i pitao da li se može izvršiti zamjena na način da umjesto njega četvrti član Odbora za mjesnu samoupravu bude vijećnik Florijan Žižić, a on može biti četvrti član Odbora za priznanja Grada Skradina umjesto predloženog vijećnika Florijana Žižića.

Predsjednica Gradskog vijeća Grada Skradina Nadija Zorica je odgovorila kako se o tom prijedlogu može odlučivati ukoliko njegov prijedlog podrži 1/3 vijećnika. Potom je odredila stanku od 10 minuta kako bi vijećnici pisanim putem i svojim potpisima podržali takav prijedlog.

Nakon stanke, vijećnici predstavničke manjine i to: Ivan Banić, Frane Formenti, Silvana Matić, Slavko Skočić i Florijan Žižić dostavili su predsjednici Gradskog vijeća Grada Skradina Nadiji Zorica prijedlog kojim predlažu da se umjesto predloženog četvrtog člana Odbora za mjesnu samoupravu Ivana Banića imenuje vijećnik Florijan Žižić. Gradsko vijeće Grada Skradina jednoglasno je prihvatilo takav prijedlog.

Gradsko vijeće Grada Skradina jednoglasno je donijelo Rješenje o imenovanju Odbora za mjesnu samoupravu kojim se u Odbor za mjesnu samoupravu imenuju:

- TONĆI PETROVIĆ, za predsjednika

- ANTE BRATIĆ, za člana,

- LEONARD RADNIĆ, za člana,

- MILENKO PALINIĆ, za člana,

- FLORIJAN ŽIŽIĆ, za člana.

Rješenje se prilaže Zapisniku pod 12) i čini njegov sastavni dio.

**Točka 13.**

**Prijedlog Rješenja o imenovanju Odbora za priznanja Grada Skradina**

Predsjednica Gradskog vijeća Grada. Skradina Nadija Zorica navela je kako sukladno Odluci o osnivanju radnih tijela, Odbor za priznanja Grada Skradina čini predsjednik i četiri člana koje imenuje Gradsko vijeće Grada Skradina. Potom je dala riječ predsjednici Odbora za izbor i imenovanja Marijani Laća. Predsjednica Odbora Marijana Laća navela je kako je utvrđen slijedeći prijedlog Rješenja o imenovanju Odbora za priznanja Grada Skradina:

- MARIJANA LAĆA, za predsjednicu

- NADIJA ZORICA, za članicu,

-17-

- LEONARD RADNIĆ, za člana,

- ANTONIO PERIŠA, za člana,

- FLORIJAN ŽIŽIĆ, za člana.

Potom je predsjednica Gradskog vijeća Grada Skradina Nadija Zorica navela kako su vijećnici predstavničke manjine i to: Ivan Banić, Frane Formenti, Silvana Matić, Slavko Skočić i Florijan Žižić dostavili prijedlog kojim predlažu da se umjesto predloženog četvrtog člana Odbora za priznanja Grada Skradina Florijana Žižića imenuje vijećnik Ivan Banić. Gradsko vijeće Grada Skradina jednoglasno je prihvatilo takav prijedlog.

Gradsko vijeće Grada Skradina jednoglasno je donijelo Rješenje o imenovanju Odbora za priznanja Grada Skradina kojim se u Odbor za priznanja Grada Skradina imenuju:

- MARIJANA LAĆA, za predsjednicu

- NADIJA ZORICA, za članicu,

- LEONARD RADNIĆ, za člana,

- ANTONIO PERIŠA, za člana,

- IVAN BANIĆ, za člana.

Rješenje se prilaže Zapisniku pod 13) i čini njegov sastavni dio.

**Točka 14.**

**Prijedlog Rješenja o imenovanju Odbora za nazive ulica i trgova**

Nakon uvodnog izlaganja od strane predsjednice Odbora za izbor i imenovanja Marijane Laća, Gradsko vijeće Grada Skradina jednoglasno je donijelo Rješenje o imenovanju Odbora za nazive ulica i trgova kojim se u Odbor za nazive ulica i trgova imenuju:

- ANTONIO PERIŠA, za predsjednika

- MARIJANA LAĆA, za članicu,

- MILENKO PALINIĆ, za člana,

- FRANE FORMENTI, za člana,

- SLAVKO SKOČIĆ, za člana.

Rješenje se prilaže Zapisniku pod 14) i čini njegov sastavni dio.

**Točka 15.**

**Prijedlog Rješenja o imenovanju predstavnika Grada Skradina u Povjerenstvo**

**za dodjelu zakupa na poljoprivrednom zemljištu u vlasništvu Republike Hrvatske**

Predsjednica Gradskog vijeća Grada Skradina Nadija Zorica otvorila je raspravu o prijedlogu Rješenja o imenovanju predstavnika Grada Skradina u Povjerenstvo za dodjelu zakupa na poljoprivrednom zemljištu u vlasništvu Republike Hrvatske.

Vijećnik Florijan Žižić javio se za riječ i pitao koji su kriteriji za imenovanje te osobe, koje reference ima Marko Rajčić, s obzirom da se radi o čovjeku starije životne dobi i umirovljeniku, te koje on ima reference za imenovanje, odnosno zašto baš Marko Rajčić.

-18-

Gradonačelnik Antonijo Brajković odgovorio je kako je Marko Rajčić bivši vijećnik i u prošlom sazivu Gradskog vijeća Grada Skradina imenovan je za predstavnika Grada Skradina u Povjerenstvo za dodjelu zakupa na poljoprivrednom zemljištu u vlasništvu Republike Hrvatske. U razgovoru s pročelnikom Jedinstvenog upravnog odjela na ovu temu, a budući da se mora imenovati predstavnik Grada, pročelnik Jedinstvenog upravnog odjela je rekao kako je bio zadovoljan s njegovim radom, sudjelovanjem i angažmanom. Kontaktiralo se s gosp. Marka Rajčića da li je voljan ponovo raditi po ovom pitanju, pozitivno je odgovorio, te se išlo s ovakvim prijedlogom. Što se tiče referenci, ima ih kao i svatko drugi, nema posebnih uvjeta niti se mora imenovati inženjera poljoprivrede. Pročelnik Josip Silov dodao je kako se Povjerenstvo sastoji od pet članova. Tri člana su iz Agencije za poljoprivredno zemljište, a dva člana su iz jedinice lokalne samouprave. Jednog člana po zakonu imenuje Gradsko vijeće, a jednog člana gradonačelnik. U prošlom sazivu Gradsko vijeće Grada Skradina imenovalo je gospodina Marka Rajčića. Dalje je naveo kako je u pripremi, odnosno najesen će najvjerojatnije biti donesen novi Zakon o poljoprivrednom zemljištu gdje bi sve to ponovo trebalo biti vraćeno u nadležnost jedinica lokalne samouprave, a iz dosadašnjeg iskustva, uz napomenu kako se prve tri godine i nije sastajalo Povjerenstvo za područje Grada Skradina, nego tek zadnju godinu je nešto odrađeno. Gospodin Rajčić se svaki put uredno odazvao i aktivno sudjelovao u radu Povjerenstva, te je prijedlog bio da to bude ponovo g. Marko Rajčić, uz napomenu da ovaj saziv Gradskog vijeća ništa ne spriječava da imenuje nekog drugog.

Zamjenica gradonačelnika Grada Skradina Kristina Vlaić Bubalo zamolila je za riječ i rekla kako se pokazalo da gospodin Marko Rajčić jako dobro poznaje teren, karte, prostor i područje Grada Skradina, te mu se iz tog razloga dalo povjerenje.

Kako se više nitko nije javio za riječ, predsjednica Gradskog vijeća Grada Skradina stavila je na glasovanje prijedlog Rješenja o imenovanju predstavnika Grada Skradina u Povjerenstvo za dodjelu zakupa na poljoprivrednom zemljištu u vlasništvu Republike Hrvatske, kojim se za predstavnika Grada Skradina imenuje Marko Rajčić, te je isti usvojen s 10 (deset) glasova -ZA i 2 (dva) -SUZDRŽANA glasa.

Rješenje se prilaže Zapisniku pod 15) i čini njegov sastavni dio.

Sjednica je završena u 12,35 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.